Vragmotorongeluk lei na gruvondsDie vragmotor nadat dit by die mynput ingeploeg het. (Foto: Verskaf) Die liggame van twee mans is Woensdag onverwags in ’n mynput vol water gevind. Dít nadat ’n vragmotor vroegoggend by die mynput ingeploeg het. Kol. Donald Mdhluli, polisiewoordvoerder, sê die bestuurder van ’n vragmotor het omstreeks 05:00 beheer oor die vragmotor verloor en in die mynput naby Ogies beland. “Die polisie en nooddienste is na die toneel ontbied. Terwyl die polisie nog besig was met ondersoeke en ’n paar leidrade op die toneel versamel het, het hulle die grusame ontdekking van twee liggame wat in die mynput dryf, gemaak.” Die vragmotorbestuurder is vanoggend na ’n hospitaal geneem vir mediese behandeling terwyl polisiebeamptes die toneel begin fynkam het op soek na leidrade oor die liggame. Die mans is nog nie geïdentifiseer nie en die oorsaak van hul dood nie bekend nie. ’n Nadoodse ondersoek sal gedoen word om meer te wete te kom.